Mulgi Vallavolikogu otsuse eelnõu

SELETUSKIRI

1. **EELNÕU PEALKIRI**:

Mulgi valla arengukava aastateks 2024–2030

1. **EELNÕU ESITAJA JA ETTEKANDJA**

Esitaja vallavalitsus, ettekandja vallavanem Imre Jugomäe ja Geomedia OÜ juhatuse liige Rivo Noorkõiv

1. **VOLITUSNORM**:
	1. Kohaliku omavalitsuse korralduse seaduse § 372 lõige 1 ja 4;
	2. Mulgi Vallavolikogu 15.08.2018. a määruse nr 45 „Mulgi valla finantsjuhtimise kord” § 9 lõige 1;
2. **EELNÕU EESMÄRK, SISU JA VÕRDLEV ANALÜÜS**

Kohaliku omavalitsuse korralduse seaduse § 37 lõike 1 kohaselt peab vallal olema arengukava ja eelarvestrateegia, mis on aluseks eri eluvaldkondade arengu integreerimisele ja koordineerimisele. Nimetatud seaduse § 372 lõike 4 kohaselt koostab arengukava ja eelarvestrateegia eelnõu vallavalitsus ning esitab vastuvõtmiseks vallavolikogule.

Uue arengukava koostamise aluseks on volikogu 31.01.2023 määrus nr 95 „Mulgi valla arengukava aastateks 2024 kuni 2030 koostamise algatamine“.

Mulgi valla arengukava sisu koosneb 12 peatükist. Nendes kaardistatakse valla hetkeolukord, kirjeldatakse valdkonniti probleeme, arengueeldusi ning arengu pikaajalisi suundumusi, ning tuuakse välja SWOT analüüsina valla tugevused, nõrkused, võimalused ja ohud. Sõnastatakse valla visioon 2030 ja missioon ning mõõdikud. Käsitletakse valdkondade kaupa arengueesmärke ning eesmärkide saavutamiseks planeeritud tegevusi. Lõpus fikseeritakse valla nelja eelseisva eelarveaasta investeeringuid tegevuste ja objektide kaupa.

Arengukava lisaks on Mulgi valla profiil kus on geograafiline ja demograafiline analüüs, osutatavate teenuste ülevaade, valla erinevate majandusnäitajate andmestik ja elanike rahulolu hinnangud.

Eelarvestrateegias on arvestatud Rahandusministeeriumi 2023. aasta kevadise majandusprognoosiga. Rahandusministeeriumi majandus- ja rahandusprognoos on taaskord tehtud enneolematult ebakindlates oludes, kus sõda Ukrainas ja hinnatõus panevad Eesti majanduse ja riigirahanduse proovile.

Kui tavaliselt on ministeeriumi kevadine prognoos riigi nelja-aastase eelarvestrateegia ja Euroopa Komisjonile esitatava stabiilsusprogrammi, ning suvine prognoos eelkõige järgmise aasta riigieelarve koostamise aluseks, siis 2023. aasta kevadprognoosi põhjal riigi eelarvestrateegiat ega riigieelarvet ei kavandata. Seetõttu on ka prognoosinumbritel seekord väiksem roll riigi ja sh ka kohaliku omavalitsuse üksuse tulu- ja kuluplaanide kujundamisel.

Strateegias on kajastatud investeeringuid, mille rahastamine on otsustatud, kui ka need investeeringud, mida peetakse prioriteetseteks, kuid mille rahastamisvõimalusi alles otsitakse. Uute objektide reaalne nimekiri ja maksumus sõltuvad konkreetsetest rahastamisotsustest ja hanketulemustest. Kuna projektide toetused on sihtotstarbelised (toetuste saamata jäämisel jäävad tegemata ka vastavad kulutused), ei mõjuta konkreetse objekti toetuse laekumine valla muude kulude tegemise võimalusi.

Investeeringute planeerimisel on lähtutud ka rahandusministeeriumi 11.12.2003 määruses nr 105 „Avaliku sektori finantsarvestuse ja -aruandluse juhend“ 01.01.2023. a kehtima hakkavast muudatusest § 41 lõikes 1, mille järgi materiaalse ja immateriaalse põhivara (välja arvatud maa) kapitaliseerimise alampiir on 10 000 eurot (ilma käibemaksuta).

Mulgi Vallavalitsuse 22.augusti 2023 otsusega avalikustati eelnõu „Mulgi valla arengukava 2024-2030“ valla veebilehel alates 28. augustist 2023.

***I LUGEMINE***

Määruse „Mulgi valla arengukava aastateks 2024–2030" kinnitamise eelnõu esitas vallavalitsus volikogule 22.08.2023. a. Määruse I lugemisele esitatud eelnõud tutvustati:

- eelarve- ja majanduskomisjoni koosolekul 18.09.2023. a;

- haridus- ja kultuurikomisjoni koosolekul 20.09.2023. a;

- spordikomisjoni koosolekul 21.09.2023. a;

- kodanikuühenduste ja külaarengu komisjoni koosolekul 25.09.2023. a;

- keskkonna- ja heakorrakomisjon 19.09.2023. a;

Määruse esimene lugemine toimus 26.09.2023. a volikogu istungil.

Ettepanekute esitamise tähtajaks nimetati 04.10.2023.

Arengukavasse laekunud ettepanekud enne II lugemist on kajastatud eraldi tabelis.

***II LUGEMINE***

Määruse teine lugemine toimub 24.10.2023. a volikogu istungil.

1. **ÕIGUSAKTI VASTUVÕTMISEST TULENEVAD KULUTUSED JA KATTEALLIKAD:**

Õigusakti vastuvõtmisest tulenevad kulutused ja katteallikad vaadatakse läbi valla eelarve koostamise käigus.

1. **EELNÕU JÕUSTUMINE VÕI RAKENDAMINE**

Eelnõu jõustub 01.01.2024